O **Sikorsky S-72** foi un helicóptero composto experimental desenvolvido por Sikorsky Aircraft.

Deseño e desenvolvemento
------------------------

### RSRA

O Rotor Systems Research Aircraft (RSRA) foi desenvolvido por Sikorsky para a NASA e o Exército. O RSRA desenvolveuse para permitir a medición en voo das características do rotor do helicóptero. A célula desenvolveuse usando o rotor principal e a transmisión dun Sikorsky S-61, e unha célula de Sikorsky S-67 altamente modificada. O RSRA podía instalarse con turboventiladores TF34 e ás para permitir que as configuracións de helicóptero composto puidesen investigarse a velocidades por riba dos 300 nos (560 km/h). Ademais, podería voar como un avión de á fixa sen rotor principal.

Único entre os helicópteros da súa época, estaba equipado cun sistema de extracción de emerxencia da tripulación. Este sistema, ao activarse, disparaba parafusos explosivos que cortaban as pas do rotor principal, e voaba os paneis de escabe no teito da cabina, sendo a tripulación posteriormente extraída usando foguetes.

O S-72 sen o rotor principal
O RSRA foi unha aeronave de investigación pura única desenvolvida para cubrir o baleiro entre a análise do deseño, as probas do túnel de vento e os resultados de voo das aeronaves con rotor. O proxecto conxunto NASA/Exército comezou en decembro de 1970, o primeiro voo foi o 12 de outubro de 1976, e o primeiro dos dous aparellos foi entregado á NASA o 11 de febreiro de 1979.

Unha proba notable realizada co RSRA foi o uso do sistema de medición da carga do rotor principal e do de cola para determinar a resistencia vertical da célula.

En 1981 a NASA e o Exército solicitaron propostas para instalar un rotor principal de catro pas no RSRA. Sikorsky propuxo instalar o rotor principal dun UH-60A ao RSRA, mentres que Hughes Helicopters propuxo poñer o rotor dun YAH-64A e Boeing Vertol o dun YUH-61A OR Model 347 (CH-47 de catro pas). Finalmente o programa non seguiu adiante.

### X-Wing

O concepto de rotor de control de circulación **X-Wing** foi desenvolvido a mediados dos anos 70 polo David W. Taylor Naval Ship Research and Development Center con financiamento de DARPA. En outubro de 1976, Lockheed Corporation gañou un contrato de DARPA para desenvolver un rotor a gran escala para probar o concepto.

Sikorsky S-72 modificado como o banco de probas X-Wing
Destinado a despegar verticalmente como un helicóptero, os rotores ríxidos da aeronave poderían deterse en pleno voo para actuar como ás en forma de X para proporcionar unha sustentación adicional durante o voo cara a adiante, ademais de ter ás máis convencionais. En vez de controlar a sustentación alterando o ángulo de ataque das súas pas como fan os helicópteros máis convencionais, o aparello usaba aire comprimido proporcionado polos motores e expulsado das súas pas para xerar unha superficie alar virtual, de xeito semellante aos flaps soprados nunha plataforma convencional. Válvulas computerizadas aseguraban que o aire comprimido procedía do bordo correcto do rotor, cambiando este cando o rotor xiraba.

A finais de 1983, Sikorsky conseguiu un contrato para modificar un S-72 RSRA e convertelo nun banco de probas do sistema rotor X-Wing. A célula modificada presentouse en 1986 e aínda que moitos dos problemas técnicos do aparello foran resoltos, con plans para comezar as probas de voo co sistema rotor/á, nunca voou e os requisitos orzamentarios fixeron que o programa fose cancelado en 1988.

O X-Wing foi concibido como un complemento en lugar de para substituír os helicópteros e avións de á fixa, destinado a ser usado en funcións como operacións aire-aire e aire-terra, así como a alerta temperá aerotransportada, a busca e rescate e a guerra antisubmarina, xa que estes papeis poderían aproveitar a capacidade da aeronave para flotar e manobrar a baixas velocidades mentres tamén navega a altas velocidades.

Notas
-----

1. ↑  "A conceptual study of the rotor systems research aircraft" (en inglés). 1972-01-01.
2. ↑  Schmidt, S. A.; Linden, A. W. (1972-10-06). "Rotor systems research aircraft predesign study. Volume 2: Conceptual study report" (en inglés).
3. ↑  Schmidt, S. A.; Linden, A. W. (1972-10-06). "Rotor systems research aircraft predesign study. Volume 3: Predesign report" (en inglés).
4. ↑  Bement, L. J. (1978-01-01). "Rotor Systems Research Aircraft /RSRA/ Emergency Escape System" (en inglés).
5. ↑  Flemming, R. J. (1981-12-01). "RSRA vertical drag test report" (en inglés).
6. ↑  Davis, S. J. (1981-03-01). "Predesign study for a modern 4-bladed rotor for RSRA" (en inglés).
7. ↑  Hughes, C. W.; Logan, A. H. (1981-03-01). "Pre-design study for a modern four-bladed rotor for the Rotor System Research Aircraft (RSRA)" (en inglés).
8. ↑  Bishop, H. E.; Burkam, J. E.; Heminway, R. C.; Keys, C. N.; Smith, K. E.; Smith, J. H.; Staley, J. A. (1981-01-01). "Predesign study for a modern 4-bladed rotor for the NASA rotor systems research aircraft" (en inglés).
9. ↑  Warwick, Graham (9 de agosto de 2008). "X-Wing". *DARPA 50th Anniversary Gallery*. Aviation Week & Space Technology
10. ↑  Carlisle, Rodney P. (1998). *Where the Fleet Begins: A History of the David Taylor Research Center, 1898-1998*. Department of the Navy. pp. 373-9. ISBN 0-160494-427
11. ↑  "Circulation Control Applied to a High Speed Helicopter Rotor". *web.archive.org*. 2017-02-02. Arquivado dende o orixinal o 02 de febreiro de 2017. Consultado o 2023-10-07.
12. ↑  "X-Wing scheduled to fly in October". *Flight International*: 18. 22 de febreiro de 1986
13. ↑  "X-Wing". *www.globalsecurity.org*. Consultado o 2023-10-07.
14. ↑  "Darpa ditches X-Wing". *Flight International*: 2. 16 de xaneiro de 1988
15. ↑  "Sikorsky X-WING – Igor I Sikorsky Historical Archives" (en inglés). Consultado o 2023-10-07.
16. ↑  Ruby Calzada, "X-Wing", NASA, 3 de setembro de 1996